**TEKS UCAPAN**

**YB DATO’ SERI DR. SHAHIDAN KASSIM**

**MENTERI WILAYAH PERSEKUTUAN**

**MAJLIS PERASMIAN PROGRAM BULAN RAMADAN PERINGKAT WILAYAH PERSEKUTUAN PUTRAJAYA TAHUN 2022**

**1 APRIL 2022 (JUMAAT), 5.00 PAGI**

**DEWAN SERI SIANTAN, PERBADANAN PUTRAJAYA**

**Assalamualaikum WBT. Alhamdulillah.**

**1. Marilah kita memanjatkan setinggi kesyukuran ke hadrat Allah SWT kerana dengan limpah kurniaNya, dapat kita bersama dalam Majlis Perasmian Program Bulan Ramadan Peringkat Wilayah Persekutuan Putrajaya Tahun 2022.**

**2. Pengumuman ‘Fasa Peralihan ke Endemik’ oleh YAB Perdana Menteri Dato’ Sri Ismail Sabri Yaakob, memberi kita peluang untuk menyemarak dan mengimarahkan kembali bulan Ramadan tahun ini seperti mana kelazimannya, yang InsyaAllah akan bermula pada 3 April ini.**

**3. Justeru sempena dengan bulan Ramadan 1443 Hijrah ini, Perbadanan Putrajaya (PPj) telah mengatur tujuh program utama sepanjang bulan itu nanti bagi menggalakkan penyertaan komuniti dan warga Putrajaya.**

**4. Majlis kita pada hari ini misalnya, diserikan dengan kehadiran tetamu-tetamu istimewa. Hari ini, Forum Ambang Ramadan merupakan acara pembuka bagi Program Bulan Ramadan Peringkat Wilayah Persekutuan Putrajaya 2022.**

**5. Kemudiannya, kita ada Tilawah Al-Quran, yang diteruskan lagi pada tahun ini setelah pertandingan itu mendapat sambutan menggalakkan pada tahun lepas. Objektifnya, bagi mencungkil bakat kanak-kanak dan remaja dalam seni mengalunkan bacaan Al-Quran, selain menggalakkan golongan ini untuk turut serta mengimarahkan Ramadan.**

**6. PPj turut merencanakan Pertandingan Kuiz Ramadan Kareem@Putrajaya. Pertandingan secara kuiz terkumpul ini adalah bagi menguji kefahaman peserta berkaitan ibadah pada Ramadan dan juga topik-topik asas agama yang merangkumi bidang Sirah, Akhlak, Akidah dan lain-lain. Adalah diharapkan, pertandingan atas talian ini dapat menarik penyertaan yang menggalakkan. InsyaAllah.**

**7. Selain itu, Program Tadarus dan Khatam Al-Quran turut akan dianjurkan oleh PPj dengan kerjasama Majlis Perwakilan Penduduk Wilayah Persekutuan (MPPWP) Putrajaya di surau-surau terpilih. Semoga aktiviti ini dapat membudayakan amalan membaca Al-Quran di kalangan warga Putrajaya, bukan sahaja pada Ramadan tetapi sebagai amalan seharian dalam kehidupan.**

**8. PPj bersama MPPWP Putrajaya turut mengatur Program Bubur Lambuk di setiap subzon melalui konsep gotong royong untuk mengeratkan lagi hubungan silaturrahim antara warga PPj dan komuniti Putrajaya.**

**9. PPj juga akan meneruskan Minggu Infaq Putrajaya 2022 iaitu program kutipan dana dengan pengisian berkonsep tazkirah muzikal. Pusat utama program adalah bertempat di Dataran Putrajaya dengan menyantuni orang ramai yang berbuka puasa di Laman Iftar untuk menyumbang.**

**10. Dana yang dikumpulkan itu akan disalurkan dan digunakan bagi tujuan membeli barangan keperluan serta kelengkapan menyambut Aidilfitri di bawah Program Bantuan Keperluan Hari Raya Aidilfitri@B40 Putrajaya.**

**11. Dalam kita bergembira menyambut ketibaan bulan Ramadan dan seterusnya Aidilfitri, ingin saya menyeru agar kita semua terus prihatin terhadap permasalahan masyarakat di sekeliling kita. Bantulah mereka mengikut kemampuan dan kapasiti kita.**

**12. Saya juga berharap agar hadirin sekalia dan komuniti Putrajaya dapat memberikan sokongan pada semua acara yang kita aturkan.**

**Akhir kata, dengan lafaz Bismillahirrahmannirrahim, saya merasmikan Program Bulan Ramadan Peringkat Wilayah Persekutuan Tahun 2022.**